text: Fælles grænsepoliti afslører irsk campingvognstyvebande
  08 juli 2016 kl. 13.57
  Tre irere er anholdt efter tyveri af en campingvogn til 130.000 kroner.
  Fredag formiddag gav en fælles politiindsats over grænsen bonus.
  Den dansk-tyske fællespatrulje blev første gang opmærksom på gruppen ved en kontrol onsdag den 6. juli om eftermiddagen i Tyskland. Her havde tre irere diverse interessant udstyr og et katalog over Hobbycampingvogne. Det vækkede fællespatruljens interesse. Der var dog ikke umiddelbart noget, der kunne knytte dem til kriminalitet, så de fik lov at køre videre.
  Men fredag formiddag stødte tysk politi igen på irerne i Leck - i hvad der viste sig at være en stjålen campingvogn. Ved nærmere undersøgelse af campingvognen viste det sig, at den var stjålet i Thisted.
  Campingvognen har en værdi af 130.000 kroner. De anholdte havde forsøgt at ændre stelnummer og fjerne andre numre og identifikation fra campingvognen.
  - Denne sag er et rigtig godt eksempel på, hvordan samarbejdet mellem dansk politi og landespolizei og bundespolizei kan skabe hurtige og effektive resultater i kampen mod den grænseoverskridende kriminalitet, siger politikommissær Lars Haugaard Thomsen i en pressemeddelelse.
  Den dyre campingvogn blev stjålet hos en forhandler i Thisted den 6. juli.
  